বাংলাদেশে ভারতীয় বেসরকারি টিভি চ্যানেল স্টার জলসা, স্টার প্লাস ও জি বাংলার সম্প্রচারে আইনগত বাধা নেই মর্মে হাই কোর্টের দেওয়া রায় স্থগিত চেয়ে আবেদন করা হয়েছে। গতকাল আপিল বিভাগের সংশ্লিষ্ট শাখায় এ আবেদন করা হয় বলে রিটের পক্ষের আইনজীবী একলাস উদ্দিন ভূঁইয়া সাংবাদিকদের জানান। এর আগে ২৯ জানুয়ারি বাংলাদেশে ভারতীয় এই তিন টিভি চ্যানেলের সম্প্রচার বন্ধের নির্দেশনা চেয়ে করা রিট আবেদন শুনানি শেষে খারিজ করে হাই কোর্ট। ৮ জানুয়ারি এ মামলার রুলের ওপর চূড়ান্ত শুনানি শুরু হয়। ২০১৪ সালে স্টার জলসায় প্রচারমান ‘বোঝে না সে বোঝে না’ সিরিয়ালের ‘পাখি’ চরিত্রের নামের পোশাক কিনতে না পেরে বাংলাদেশে অনেকে আত্মহত্যা করে। এ নিয়ে ওই সময় পত্রপত্রিকায় সংবাদ প্রকাশিত হয়।